Pa gesoek ná babaseuntjie sterf[OPVOLG] Marthinus Pelser is intussen in hegtenis geneem. Lees gerus die opvolgberig hier. Marthinus Pelser. Foto: Facebook Kapt. Kay Makhubela, woordvoerder van die polisie, het gesê die voorval het in Honeydew aan die Wesrand gebeur. Volgens Makhubela het die baba se ma Saterdagoggend werk toe gegaan en hul babaseun in sy pa se sorg gelaat. “Die ma beweer sy het omstreeks 19:00 die aand van die werk af gekom en die pa gevra waar die baba is. Hy het gesê die baba lê in sy wiegie in die slaapkamer en slaap,” het Makhubela gesê. “Die ma sê sy het gaan kyk en die baba in die wiegie gevind waar hy leweloos in ŉ kombers toegedraai was. Hy het brandwonde aan sy lyf gehad, kopbeserings en bloed aan sy gesig en het geen tekens van lewe getoon nie.” Die ma het glo teruggehardloop na die woonkamer om by die pa te hoor wat gebeur het, maar hy het toe glo reeds met die ma se motor gevlug. Makhubela het gesê die ma het paramedici na die huis ontbied, maar die seuntjie is met hul aankoms dood verklaar. Hy kon nie bevestig of die man en vrou getroud is nie, maar het gesê dit blyk dat hulle saamgewoon het. Pelser is volgens berigte 22 jaar oud. “Ons is sedertdien op soek na die man omdat ons glo hy kan meer inligting verskaf oor wat met die baba gebeur het. Mense wat hom sien, word versoek om dadelik die polisie by 0860 010 111 in kennis te stel,” het Makhubela gesê. Volgens inligting op sosiale media het Pelser in ŉ wit Kia Picanto met die nommerplaat TXR 167 GP gevlug. Makhubela kon dit egter nie onmiddellik bevestig nie.